МЕТЕОРОЛОГИЧНА ПРОГНОЗА
за 13.10.2026 г.
НИМХ-МОСВ:
През нощта ще бъде облачно и с валежи от дъжд, значителни в Централна България. Минималните температури ще са между 7° и 12°, в София - около 9°. Утре ще остане облачно и дъждовно. На места в Централна и Източна България валежите ще са временно интензивни и значителни по количество, докато над югозападните райони ще отслабват и спират. Ще духа умерен, в източната половина от страната – временно силен северен вятър. Температурите ще са без съществен дневен ход и максималните ще са между 10° и 15°, в София – около 11°.

В планините ще е облачно, ветровито и с валежи от дъжд. Над около 1700 метра валежите ще са от сняг. Значителни ще са количествата в района на Централен Балкан, Родопите, Странджа и Сакар. Максималната температура на височина 1200 метра ще бъде около 6°, на 2000 метра – около 1°.

По Черноморието ще бъде облачно, дъждовно и ветровито. След обяд на места количествата ще са значителни. Ще духа умерен, временно силен северен вятър. Максималните температури ще бъдат 15° - 17°. Температурата на морската вода е 20° -21°. Вълнението на морето ще бъде около 2-3 бала.
За 13.10.2026 г. НИМХ-МОСВ издава предупреждение за значителни валежи от дъжд и вятър, както следва: 

- втора степен (оранжев код) за значителни валежи от дъжд с количества над 35 л/кв.м. в областите – Шумен, Хасково, Кърджали и Смолян;

- втора степен (оранжев код) за значителни валежи от дъжд с количества над 35 л/кв.м. и силни ветрове с пориви на вятъра 19-24 m/s в областите – Бургас, Варна и Ямбол;

- първа степен (жълт код) за валежи от дъжд с количества 20-35 л/кв.м. в областите –Велико Търново, Видин, Враца, Габрово, Ловеч, Монтана, Пазарджик, Плевен, Пловдив, Разград, Русе, Силистра, Сливен, Софийска област, Стара Загора и Търговище;
- първа степен (жълт код) за валежи от дъжд с количества 20-35 л/кв.м. и силни ветрове с пориви на вятъра 15-20 m/s в област Добрич.
Карта на прогнозираните опасни явления в Р България за 13.10.2026 г.:

Карта на прогнозните количества за 24-часов валеж за 13.10.2026 г.:

Карта с индекс за пожароопасност за 13.10.2026 г.:

MAXIMUM WIND, TOTAL PRECIPITATION & SNOW DEPTH CHANGING
FOR 24 HOURS BEFORE: 21Z130CT2026

Метеорологична прогноза от МЦ на ВВС за 13.10.2026 г.

Явления: с прекъсвания на много места в цялата страна ще има превалявания от краткотраен дъжд, по-интензивни в източните, южните и планинските райони. Видимостта ще бъде добра, но при валеж и сутринта – намалена. 

Kоличество на валежа: 10-20 л./кв.м, в южните и планинските райони 30-50 л./кв.м.

Вятър: северозапад-север-североизток, 5-8 м/с с пориви до 10 м/с, в източните и планинските райони – с пориви до 15-20 м/с. 

Минимални температури: между 8 и 13 градуса.
Максимални температури: между 10 и 15 градуса, по Черноморието - между 15 и 17 градуса.
ХИДРОЛОГИЧНА ПРОГНОЗА

На основа на метеорологичната прогноза, обработената хидрологична информация и моделираните водни количества от НИМХ:

Дунавски басейн: Днес (12.10) през деня речните нива временно ще се понижават, като в резултат на оттичане ще има повишения в долните течения на основните реки. В резултат на валежи от вечерните часове днес и на 13.10 ще има нови повишения в басейна. По-значителни ще бъдат те през нощта срещу и в сутрешните часове на 13.10 във водосборите на реките Вит, Осъм и Янтра. На 14 и 15.10 речните нива ще се понижават, като в резултат на оттичане през първия ден ще има повишения в долните течения на основните реки. От следобедните часове на 15.10 в резултат на валежи ще започнат нови повишения на речните нива в басейна. Водните количества ще бъдат под праговете за внимание.

Черноморски басейн: Днес (12.10) през деня речните нива в басейна ще останат без съществени изменения. В резултат на валежи от следобедните часове днес и на 13.10 ще има повишения в целия басейн. Значителни повишения се очакват през нощта срещу 13.10 и в сутрешните часове на 13.10 във водосборите южно от р. Камчия (реките Айтоска, Русокастренска, Средецка, Факийска, Изворска, Ропотамо, Дяволска, Караагач, Велека, Силистар, Резовска). Възможни са локални разливи. На 14 и 15 речните нива в басейна ще се понижават, като в резултат на оттичане през първия ден ще има повишения в долните течения на основните реки.

Източнобеломорски басейн: Днес (12.10) през деня речните нива временно ще се понижават. От следобедните часове днес и на 13.10 в резултат на валежи ще има повишения на речните нива. По-значителни ще бъдат те от вечерните часове на 12 до обедните часове на 13.10 в притоците на р. Тунджа под гр. Ямбол, в притоците на р. Марица под гр. Димитровград и във водосбора на р. Бяла. На 14 и 15.10 речните нива в басейна ще се понижават, като в резултат на оттичане през първия ден ще има повишения в долните течения на реките Тунджа и Марица. Водните количества ще бъдат под праговете за внимание.
Западнобеломорски басейн: Днес (12.10) речните нива временно ще се понижават, като в резултат на валежи са възможни краткотрайни повишения на речните нива, главно в планинските части от басейна. На 13.10 в резултат на валежи ще има повишения в целия басейн. На 14 и 15.10 речните нива ще се понижават. Водните количества ще бъдат под праговете за внимание.

